Winkel ná brand besteel | Netwerk24
Deur Devidean Moses 17 Maart 2017 06:02
Food-O-Rama is deur die gemeenskap geplunder nadat die winkel op 5 Maart deur 'n brand in puin gelê is. Foto: Devidean Moses
Polisieversterkings moes vandeesweek ingeroep word toe chaos by 'n winkel in Paarl-Oos helder oordag ontstaan het.
Die drama het Maandagoggend ontvou toe die inwoners van Klein Nederburg-woongebied 'n vragmotor voor Food-O-Rama sien staan het waarop oorblyfsels in die winkel ná die vorige week se brand opgelaai word.
Daarna het 'n groep inwoners van die gebied die winkel bestorm, na binne gehardloop en gegryp wat hulle kon vat.
Volgens 'n ooggetuie op die toneel was daar geen keer aan die inwoners nie toe hulle die oorblywende kruideniersware van die winkel asook toerusting en staalrakke uitgedra het.
Die ontstoke huurders van Food-O-Rama het die groep probeer keer, maar dit was tevergeefs en die winkel is letterlik leeg gedra.
Met die aankoms van Paarl-Oos-polisie op die toneel was daar steeds van die inwoners wat die winkel met items verlaat het.
Food-O-Rama is op 5 Maart deur 'n brand kort ná 02:55 in puin gelê.
Polisiewoordvoerder kapt. Diana Linee het bevestig dat die brand verlede week deur 'n elektriese fout in die winkel ontstaan het.
Linee vertel: "Ná die brand het ons verskillende klagtes ontvang dat die beskadigde perseel geplunder word. Die polisie voer gereeld patrollies uit in die gebied, maar kan nie verantwoordelik gehou word om die perseel op te pas nie, aangesien dit nie 'n staatsinstansie is nie. Die eienaar is verantwoordelik vir sy perseel en moet die nodige maatreëls vir sekuriteit tref."
Food-O-Rama is ook in 2009 deur 'n brand in puin gelê. Personeel en kliënte moes op daardie tydstip die winkel vinnig verlaat.
* After a store in Paarl East burnt down, residents of Klein Nederburg stormed the shop and stole the remaining items.